b'\n_START_ARTICLE_\nTigrat (camuflatge)\n_START_PARAGRAPH_\nEl patr\xc3\xb3 tigrat \xc3\xa9s un patr\xc3\xb3 mim\xc3\xa8tic i, per extensi\xc3\xb3, un grup de patrons mim\xc3\xa8tics, de la fam\xc3\xadlia pinzellada, espec\xc3\xadfic per a \xc3\xbas a la jungla, que es caracteritza per un fons clar amb sobreimpressi\xc3\xb3 de tra\xc3\xa7os que simulen pinzellades, els quals s\xc3\xb3n foscos, gruixuts, llargs i en general horitzontals; el conjunt evoca el pelatge ratllat del tigre, d\'on el nom. En la llengua fundacional del patr\xc3\xb3, el vietnamita, els uniformes que el duien es coneixien com a s\xe1\xbb\x8dc r\xc4\x83n (\'uniforme ratllat\'). En angl\xc3\xa8s aquest tipus de patr\xc3\xb3 es coneix com a tiger stripe (\'ratlla de tigre\'), a voltes ortografiat tigerstripe._NEWLINE_Existeixen multitud de variants de patr\xc3\xb3 tigrat (fins i tot excloent les versions civils). Els tra\xc3\xa7os s\xc3\xb3n generalment en marr\xc3\xb3 fosc, verd fosc, negre o blau mar\xc3\xad, i poden anar sols o b\xc3\xa9 acompanyats de tra\xc3\xa7os menors en tons mitjans, generalment en caqui o en verd oliva. El color de fons varia for\xc3\xa7a, per b\xc3\xa9 que el m\xc3\xa9s habitual \xc3\xa9s algun to de verd clar.\n_START_SECTION_\nNaixen\xc3\xa7a: el tigrat sudvietnamita\n_START_PARAGRAPH_\nEl patr\xc3\xb3 tigrat fou una creaci\xc3\xb3 sudvietnamita de 1959 o 1960, segons sembla sota consell dels assessors estatunidencs. Sorg\xc3\xad com a derivaci\xc3\xb3 evolucionada del patr\xc3\xb3 lleopard franc\xc3\xa8s, amb qu\xc3\xa8 guarda un aire de fam\xc3\xadlia evident, tot i les difer\xc3\xa8ncies. En efecte, els uniformes mim\xc3\xa8tics en lleopard havien estat molt habituals a les ex-col\xc3\xb2nies franceses d\'Indoxina, Vietnam del Sud inclosa, al llarg dels anys cinquanta._NEWLINE_Adoptat immediatament, en principi el patr\xc3\xb3 tigrat es reservava als marines sudvietnamites, per\xc3\xb2 de seguida esdevingu\xc3\xa9 molt popular, per est\xc3\xa8tica i per prestigi, i la majoria de soldats, fossin d\'elit o no, miraven de procurar-se\'n peces. Amb els anys les forces armades sudvietnamites desenvoluparen for\xc3\xa7a variants del patr\xc3\xb3. _NEWLINE_Al Vietnam el patr\xc3\xb3 tigrat rest\xc3\xa0 extingit el 1975, en enfonsar-se el r\xc3\xa8gim del sud.\n_START_SECTION_\nExpansi\xc3\xb3 regional i internacional\n_START_PARAGRAPH_\nA partir de 1960 les imitacions del patr\xc3\xb3 tigrat s\'estengueren r\xc3\xa0pidament per gran part d\'Indoxina (amb Tail\xc3\xa0ndia com a productora m\xc3\xa9s destacada vora Vietnam del Sud), i a Insul\xc3\xadndia en general (Filipines, per exemple), fins al punt que el patr\xc3\xb3 tigrat ha esdevingut t\xc3\xadpic del sud-est asi\xc3\xa0tic, tant entre els ex\xc3\xa8rcits regulars com, sovint, entre les guerrilles. Molts estats elaboraren versions pr\xc3\xb2pies del patr\xc3\xb3, amb diverses variants successives o simult\xc3\xa0nies (segons el cos o la disponibilitat); i d\'ac\xc3\xad la major part de la riquesa de variants que presenta el grup tigrat. _NEWLINE_Fora del sud-est asi\xc3\xa0tic usen o han usat uniformes tigrats les forces especials de l\'Equador, El Salvador, Guyana, etc. Fins i tot hi ha variants pr\xc3\xb2pies de la Federaci\xc3\xb3 Russa.\n_START_SECTION_\n\xc3\x9as estatunidenc\n_START_PARAGRAPH_\nAl m\xc3\xb3n eur\xc3\xb2pid el patr\xc3\xb3 tigrat \xc3\xa9s conegut sobretot per l\'\xc3\xbas que en feren les tropes estatunidenques durant la Guerra del Vietnam. Conv\xc3\xa9 precisar, emper\xc3\xb2, que el patr\xc3\xb3 no fou mai reglamentari a les forces armades estatunidenques: aquells que en duien se\'n feien confeccionar els uniformes per sastres civils vietnamites, c\xc3\xa8lebres per la destresa, rapidesa i barator. Entre les tropes estatunidenques, els \xc3\xbanics a vestir oficialment uniformes tigrats foren els assessors agregats a l\'Ex\xc3\xa8rcit de Vietnam del Sud. Per compte propi, era habitual que en duguessin unitats de forces especials en missions guerrilleres. _NEWLINE_Aix\xc3\xb2 a banda, el patr\xc3\xb3 era enormement popular entre les tropes estatunidenques --aix\xc3\xad com australianes i neozelandeses--, i tothom que podia se\'n comprava per a usar-lo a rereguarda. _NEWLINE_Entre els estatunidencs, l\'\xc3\xbanica pe\xc3\xa7a tigrada a tenir pres\xc3\xa8ncia massiva en combat --forces d\'elit a banda-- fou el barret de jungla (boonie hat), sempre de producci\xc3\xb3 civil local i adquirit privadament. Aquests barrets tigrats tendiren a desapar\xc3\xa8ixer de la vestimenta de les tropes estatunidenques arran l\'adopci\xc3\xb3 del model reglamentari en verd oliva (1967), el qual al cap d\'uns anys seria substitu\xc3\xaft, entre certes tropes d\'elit, pel nou model mim\xc3\xa8tic en ERDL (o "leaf"), el patr\xc3\xb3 matriu del woodland.\n_START_SECTION_\nPopularitat i influ\xc3\xa8ncia\n_START_PARAGRAPH_\nEl patr\xc3\xb3 tigrat es compta entre els m\xc3\xa9s populars entre els col\xc2\xb7leccionistes de milit\xc3\xa0ria, en part per la vistositat i en part per la llegenda adjunta a les forces especials estatunidenques de la Guerra del Vietnam. Per aix\xc3\xb2 mateix t\xc3\xa9 certes connotacions reaccion\xc3\xa0ries per a molta gent. Avui dia es confeccionen comercialment moltes peces de vestir (sobretot pantalons multibutxaca) en gran varietat de patrons tigrats, de cara al mercat civil, com a roba d\'esport o de lleure.    _NEWLINE_En el camp estrictament militar, val a dir que el disseny d\'alguns patrons digitals en vigor parteix de la pixelaci\xc3\xb3 de patrons tigrats.'